**Nacionalni plan Republike Hrvatske za provedbu**

**Dogovora o civilnoj Zajedničkoj sigurnosnoj i obrambenoj politici (ZSOP)**

Suvremene međunarodne misije i operacije sve su zahtjevnije, složenije i sveobuhvatnije te je za njihov uspjeh potrebno provođenje sve složenijih zadataka, odnosno cijeli ciklus kriznog upravljanja (sprječavanje sukoba, upravljanje krizama, stabilizacija, pružanje humanitarne pomoći, izgradnja mira, post-konfliktne aktivnosti obnove, izgradnja institucionalnih sposobnosti i jačanja otpornosti na buduće krize). Cilj je ostvariti integrirani pristup, odnosno sveobuhvatni pristup u svim dijelovima upravljanja krizom.

Sudjelovanje Republike Hrvatske u međunarodnim misijama i operacijama važna je sastavnica vanjske, sigurnosne i obrambene politike Republike Hrvatske. Strategija sudjelovanja Republike Hrvatske u međunarodnim misijama i operacijama,usvojena Zaključkom Vlade Republike Hrvatske 15. svibnja 2014., određuje opći okvir, načela i smjernice sudjelovanja Republike Hrvatske u međunarodnim misijama i operacijama te određuje provedbu suradnje relevantnih tijela državne uprave. Strategija je usredotočena na povezivanje vojne, civilne i razvojne dimenzije djelovanja te potiče razvoj i korištenje civilnih sposobnosti. S obzirom da u međunarodnim misijama i operacijama raste potreba za civilnim osobljem, Republika Hrvatska teži jačanju civilnog segmenta sudjelovanja posebno u odnosu na stručnjake iz policije, sudstva, pravosuđa, diplomacije, carine i drugih tijela državne uprave.

Koordinacijski mehanizam provedbe Strategije je Povjerenstvo za međunarodne misije i operacije,osnovano Odlukom Vlade Republike Hrvatske 28. studenog 2013. Povjerenstvo koordinira civilni i vojni angažman Republike Hrvatske u skladu s nacionalnim interesima i prioritetima u području vanjske i sigurnosne politike, u okviru mirovnih misija i operacija pod vodstvom Ujedinjenih naroda (UN), Europske unije (EU), Organizacije sjevernoatlantskog ugovora (NATO), Organizacije za europsku sigurnost i suradnju (OESS) i u okviru suradnje s partnerskim državama na bilateralnoj osnovi. Povjerenstvo razmatra razinu sudjelovanja u međunarodnim misijama i operacijama sukladno prioritetima vanjske politike te usmjerava planiranje nacionalnih sposobnosti potrebnih za obavljanje planiranih zadaća. Međuresorna koordinacija radi na sinergiji hrvatskog vojnog i civilnog angažmana na određenom zemljopisnom području, vodeći računa o sveobuhvatnom pristupu međunarodnim misijama i operacijama. Članovi Povjerenstva su: ministar vanjskih i europskih poslova, ministar obrane, ministar unutarnjih poslova, načelnik Glavnog stožera Oružanih snaga, ministar pravosuđa i uprave, ministar financija, predstavnik Ureda predsjednika Republike Hrvatske i savjetnik Predsjednika Vlade Republike Hrvatske za vanjsku politiku. Povjerenstvom predsjedava ministar vanjskih i europskih poslova, a u slučaju spriječenosti ministar obrane.

Strategija nacionalne sigurnosti Republike Hrvatske (Narodne novine, broj 73/17) određuje politike i instrumente za ostvarivanje vizije nacionalnih interesa te postizanje sigurnosnih uvjeta koji će omogućiti uravnotežen i kontinuiran razvoj države i društva. Sukladno Strategiji, Republika Hrvatska aktivno pridonosi misijama i operacijama u okviru ZSOP-a te u aktivnostima stabilizacije i obnove krizama pogođenih područja u inozemstvu sudjeluju i civilni stručnjaci iz privatnog sektora, akademske zajednice i civilnog društva.

Zakon o sudjelovanju civilnih stručnjaka u međunarodnim misijama i operacijama (Narodne novine, broj 14/19) uređuje sudjelovanje civilnih stručnjaka, postupak njihovog odabira, pripreme, njihova prava i obveze i druga pitanja od važnosti za sudjelovanje civilnih stručnjaka u međunarodnim misijama i operacijama. Zakon pridonosi provedbi ciljeva ZSOP-a utvrđenih Ugovorom o EU i Ugovorom o funkcioniranju EU-a i izloženih u Globalnoj strategiji vanjske i sigurnosne politike EU-a iz 2016. te učinkovitijoj provedbi zaključaka, odluka i uredbi Vijeća, uključujući onih kojima se uspostavljaju i pokreću misije i operacije u okviru ZSOP-a u cilju očuvanja mira, sprječavanja sukoba i jačanja međunarodne sigurnosti u skladu s načelima Povelje UN-a.

Dogovor o civilnoj Zajedničkoj sigurnosnoj i obrambenoj politici je važan korak naprijed u razvoju civilnog upravljanja krizama EU-a te se Republika Hrvatska obvezuje na njegovu učinkovitu provedbu, sukladno njegovim strateškim smjernicama. S tim se ciljem Republika Hrvatska obvezuje poduzeti aktivnosti u Nacionalnom planu za provedbu Dogovora o civilnom ZSOP-u.

Republika Hrvatska je zainteresirana za razmjenu iskustva s državama članicama u pogledu provedbe obveza iz Dogovora.

**1. Doprinos civilnom ZSOP-u: u obliku osoblja, opreme, osposobljavanja, potpore vježbama, financijskog doprinosa ili na drugi način – pojedinačno ili zajednički te na temelju pojedinačnih nacionalnih provedbenih planova**

Odluku o sudjelovanju civilnih stručnjaka u međunarodnoj misiji ili operaciji donosi Vlada Republike Hrvatske. Odlukom Vlade određuje se ciljani broj i struktura civilnih stručnjaka, nadležna tijela i druga pitanja vezana uz pojedine međunarodne misije ili operacije. Temeljem odluke Vlade nadležna tijela provode izbor civilnih stručnjaka za sudjelovanje u međunarodnim misijama ili operacijama raspisivanjem javnog ili internog poziva za njihov izbor.

U odlučivanje na strateškoj razini o sudjelovanju u međunarodnim misijama uključeno je Povjerenstvo za međunarodne misije i operacije*,* čije zaključke Vlada Republike Hrvatske uzima u obzir prilikom donošenja odgovarajućih odluka o sudjelovanju civilnih stručnjaka u određenoj međunarodnoj misiji ili operaciji kao i o davanju većeg doprinosa civilnom ZSOP-u.

Trenutačno Ministarstvo unutarnjih poslova Republike Hrvatske (MUP) upućuje službenike u civilne misije EU-a. Sukladno odlukama Vlade Republike Hrvatske na snazi, MUP može uputiti određeni broj sekundiranih policijskih službenika: Misija Europske unije o uspostavi vladavine prava na Kosovu (Mission of the European Union Rule of Law Mission in Kosovo – EULEX Kosovo) do četrnaest, Savjetodavna misija Europske unije za reformu sektora civilne sigurnosti u Ukrajini (European Union Advisory Mission for Civilian Security Sector Reform Ukraine - EUAM Ukraine) do tri, Promatračka misija Europske unije u Gruziji (European Union Monitoring Mission in Georgia - EUMM Georgia) do tri te Policijska misija Europske unije za palestinska područja  (European Union Police Mission for the Palestinian Territories - EUPOL COPPS) do dva.

Od svibnja 2018. policijski službenici MUP-a, koji ispunjavaju unaprijed utvrđene uvjete, mogu se prijaviti na platformi Europske službe za vanjsko djelovanje (ESVD) *Goalkeeper*, putem koje se provodi postupak prijave i odabira za sudjelovanje u civilnim misijama EU-a. Po dobivenoj obavijesti ESVD-a o odabiru kandidata MUP provodi pripremu i upućivanje. Trenutačno je u sustavu *Goalkeeper* prijavljeno 48 policijskih službenika iz Republike Hrvatske.

Ministarstvo pravosuđa i uprave od nedavno također ima pristup platformi *Goalkeeper.*

Ministarstvo vanjskih i europskih poslova odobrava prosljeđivanje prijava na pozive za doprinose putem platforme *Goalkeeper*.

Aktivnosti u narednom razdoblju

Republika Hrvatska će pridonositi civilnom ZSOP-u sukladno nacionalnim prioritetima i sigurnosnim potrebama, razmjerno svojim administrativnim, financijskim i ljudskim resursima te uvažavajući nacionalne izazove, povezane s proračunskim i ljudskoresursnim ograničenjima, naporima u čuvanju i zaštiti vanjske granice EU-a, odgovorom na pandemiju COVID-19 i njene posljedice, kao i najnovije saniranjem posljedica dva razorna potresa u 2020. godini.

Prednost se daje sudjelovanju u međunarodnim misijama i operacijama koje pridonose sigurnosti i stabilnosti susjedstva EU-a (jugoistočna i istočna Europa, Južni Kavkaz, Bliski istok i sjeverna Afrika), što je, dijelom, ulog i u nacionalnu sigurnost. Moguće je sudjelovanje u međunarodnim misijama i operacijama u udaljenim područjima kriza, posebno kada je rješavanje tih kriza predmet globalnih sigurnosnih nastojanja. U sadržajnom smislu, naglasak se stavlja na misije i operacije koje su usredotočene na odgovore na izazove migracija, uključujući borbu protiv krijumčarenja ljudima i migrantima, upravljanja granicom, pomorske sigurnosti, borbe protiv terorizma, reforme sigurnosnog sektora.

Primjenom Zakona o sudjelovanju civilnih stručnjaka u međunarodnim misijama i operacijama očekuje se veće sudjelovanje u međunarodnim misijama, kao i bolja međuresorna koordinacija. Očekuje se daPovjerenstvo za međunarodne misije i operacijeu predstojećem razdoblju predloži uključivanje i razinu sudjelovanja u međunarodnim misijama i operacijama sukladno prioritetima vanjske, sigurnosne i obrambene politike Republike Hrvatske. U tom kontekstu, očekuje se i razmatranje mogućnosti većeg doprinosa civilnom ZSOP-u.

Nastavit će se s provedbom Odluka Vlade Republike Hrvatske o sudjelovanju civilnih stručnjaka u određenim međunarodnim misijama ili operacijama.

**2. Preispitivanje nacionalnih postupaka kao što su donošenje odluka, financiranje i zakonodavstvo, prema potrebi, kako bi se potaknuli raspoloživost i sudjelovanje nacionalnih stručnjaka u civilnim misijama ZSOP-a, na primjer boljom integracijom tog sudjelovanja u njihove karijere**

Uz već navedene Odluke Vlade Republike Hrvatske o sudjelovanju civilnih stručnjaka u međunarodnim misijama ili operacijama, pravnu osnovu za upućivanje nacionalnih stručnjaka u civilne misije EU-a predstavljaju Zakon o sudjelovanju civilnih stručnjaka u međunarodnim misijama i operacijama iz veljače 2019. i pravilnici nadležnih tijela o upućivanju službenika u međunarodne misije i operacije te druge aktivnosti u inozemstvu.

Zakon o sudjelovanju civilnih stručnjaka u međunarodnim misijama i operacijama propisuje da civilni stručnjak koji je državni službenik i namještenik državnih tijela odnosno službenik i namještenik javnih službi, nakon povratka iz međunarodne misije ili operacije ima pravo rasporeda na odgovarajuće poslove sukladno stečenom zvanju, radnom iskustvu i poslovima na kojima je prethodno radio prije upućivanja u međunarodnu misiju ili operaciju. Raspoređivanje civilnih stručnjaka nakon povratka iz međunarodne misije ili operacije na odgovarajuće poslove i odgovarajuće vrednovanje njihovih iskustava i znanja stečenih u međunarodnoj misiji i operaciji predstavlja izazov, na čijem oslovljavanju se neprestano radi. Zakon također predviđa mogućnost angažiranja civilnih stručnjaka izvan državne uprave*.*

Nastavit će se s naporima unaprjeđenja sustava upućivanja hrvatskih civilnih predstavnika u međunarodni angažman, kako bi se osiguralo stjecanje međunarodnog iskustva što većem broju hrvatskih predstavnika, koje će oni potom moći ugraditi u rad i funkcioniranje institucija iz kojih dolaze.

Sredstva potrebna za financiranje osposobljavanja, opremanja i sudjelovanja civilnih stručnjaka u međunarodnim misijama i operacijama osiguravaju nadležna tijela u okviru svojih ukupnih rashoda u državnom proračunu Republike Hrvatske.

Aktivnosti u narednom razdoblju

Temeljem Zakona o sudjelovanju civilnih stručnjaka u međunarodnim misijama i operacijama predviđeno je da Vlada Republike Hrvatske usvoji uredbu kojom se detaljnije uređuje postupak izbora, upućivanja i povratka te prava i obveze civilnih stručnjaka za vrijeme sudjelovanja u međunarodnim misijama i operacijama.

Dovršenjem pravnog okvira očekuje se povećanje opsega potencijalnih kandidata za civilne misije EU-a. Uz upućivanje službenika MUP-a, radit će se na uključivanju službenika iz drugih tijela državne uprave, kao i civilnih stručnjaka koji dolaze izvan državne uprave, a koji posjeduju relevantno znanje i iskustvo (primjerice, umirovljeni policijski službenici ili djelatnici Oružanih snaga; stručnjaci s međunarodnim iskustvom rada u drugim međunarodnim organizacijama).

Prema potrebi će se analizirati primjerenost i učinkovitost sustava i postupaka upućivanja civilnih stručnjaka.

**3. Povećanje broja upućenih stručnjaka u misijama, s ciljem povećanja ukupnog udjela upućenih stručnjaka na najmanje 70% međunarodnog osoblja u misijama, stavljajući pritom upućeno osoblje prvenstveno na operativne položaje, uz istodoban nastavak promicanja djelotvornosti misija**

Vlada Republike Hrvatske donosi odluku o sudjelovanju civilnih stručnjaka u međunarodnoj misiji ili operaciji.

Odlukama se određuju broj i struktura civilnih stručnjaka, te druga pitanja vezana uz pojedine međunarodne misije ili operacije, ali ne i uputa o stavljanju osoba na operativne položaje. Međutim, profil civilnih stručnjaka uglavnom odgovara operativnim položajima.

Republika Hrvatska nastoji povećati broj upućenih civilnih stručnjaka, posebno u misije i operacije ZSOP-a. Pritom će se uložiti napori u bolju pripremu hrvatskih predstavnika, posebno u svjetlu odgovora na izazov određenog broja neuspjelih prijava.

Aktivnosti u narednom razdoblju

Povjerenstvo za međunarodne misije i operacije ćeu predstojećem razdoblju razmotriti mogućnosti povećanja broja upućenih stručnjaka u misijama i operacijama EU-a.

Radit će se na osvještavanju nadležnih tijela o obvezama koje proizlaze iz Dogovora o civilnom ZSOP-u, kao i na informiranju državnih službenika, civilnih stručnjaka i ostalih potencijalnih kandidata o mogućnostima sudjelovanja u civilnim misijama ZSOP-a.

Intenzivnije osposobljavanje o civilnom ZSOP-u trebalo bi pridonijeti i većoj uspješnosti hrvatskih predstavnika u procesima odabira kandidata.

**4. Razvoj i osiguravanje sposobnosti potrebnih kako bi Unija provodila civilne misije za upravljanje krizom, uz sljedeće:**

**a. osnovne kategorije sposobnosti kako su izvorno utvrđene u Feiri 2000. godine (policija, vladavina prava i civilna uprava, reforma sigurnosnog sektora i praćenja).**

**b. potrebe u svezi sa sposobnostima, unutar ovih osnovnih kategorija, koje su povezane sa širim odgovorom EU-a za prevladavanje sigurnosnih izazova – na temelju dokumenta za raspravu i plana razvoja civilnih sposobnosti.**

**c. sposobnosti za potporu misijama (sigurnost, informacijske tehnologije, medicinska skrb i komunikacije) i opće potrebe u svezi sa sposobnostima (izvješćivanje, strateško komuniciranje i vještine upravljanja).**

**d. međusektorska područja poput ljudskih prava i rodnih pitanja / pitanja povezanih sa ženama, mirom i sigurnošću.**

Republika Hrvatska raspolaže specifičnim iskustvima političke, gospodarske i društvene tranzicije, Domovinskog rata i mirne reintegracije okupiranih područja, što predstavlja dodanu vrijednost u području međunarodne sigurnosti. Republika Hrvatska je prošla put od primateljice do pružateljice snaga u kratkom vremenskom razdoblju, želi se profilirati kao država koja kroz sudjelovanje u međunarodnim misijama i operacijama može značajno pridonijeti stabilizaciji kriznih žarišta u svojoj regiji i širem euroatlantskom prostoru. U skladu sa sveobuhvatnim pristupom, Republika Hrvatska teži sudjelovanju u svim segmentima međunarodnih misija i operacija – vojnom, civilnom i razvojnom – kako bi što potpunije poduprla napore država primateljica vezane uz krizno upravljanje te izgradnju sposobnosti za odgovor na različite sigurnosne izazove.

Sukladno *Strategiji sudjelovanja Republike Hrvatske u međunarodnim misijama i operacijama* Republika Hrvatskaćeza sudjelovanje u međunarodnim misijama i operacijama pripremati pripadnike Oružanih snaga, policije, pravosuđa, carine, službe vanjskih poslova i drugih stručnjaka, poput političkih savjetnika, savjetnika za razvojna pitanja, ljudska prava, rodna pitanja te po potrebi i drugih specijalnosti i struka. Nastavno na vlastita iskustva u reformi sigurnosnog sektora i pozitivna iskustva pripadnika Oružanih snaga i policije angažiranih na zadaćama obuke, mentorstva i potpore sigurnosnom sektoru, Republika Hrvatska će nastaviti s razvojem vojnih, civilnih i razvojnih stručnih znanja u ovim područjima.

Ministarstvo vanjskih i europskih poslova, putem rada Službe za prijenos znanja, pridaje posebnu pažnju očuvanju stečenog znanja i iskustva iz procesa pregovora o pristupanju EU potiče i promiče aktivnosti prijenosa znanja i iskustva zainteresiranim državama kandidatkinjama i potencijalnim kandidatkinjama za članstvo u EU te ostalim partnerskim državama.

Aktivnosti se odvijaju u obliku prilagođenih programa prema zahtjevima i potrebama korisnika s ciljem prijenosa specifičnih znanja i vještina hrvatskih stručnjaka iz procesa euroatlantskih integracija, uključujući područja Zajedničke vanjske i sigurnosne politike (ZVSP) i Zajedničke sigurnosne i obrambene politike (ZSOP). Pomoć je ponajprije namijenjena državama jugoistočne Europe, ali i šire, državama obuhvaćenima Europskom politikom susjedstva. Djelovanje se odnosi na područje obrazovanja i savjetovanja za europske integracije te razmjenu iskustava prikupljenih u procesu sveobuhvatne političke, gospodarske i društvene tranzicije. Služba za prijenos znanja posjeduje bazu stručnjaka koju čini više 300 hrvatskih stručnjaka iz državne i javne uprave, akademske zajednice i organizacija civilnog društva.

Koordinacijom aktivnosti, usmjeravanjem i provedbom projekata prijenosa znanja ostvaruje se bliska suradnja s partnerskim državama na njihovom putu približavanja EU. U tom smislu, ostvarena je suradnja s 13 država korisnica pomoći (Albanija, Bosna i Hercegovina, Crna Gora, Gruzija, Kirgistan, Kosovo, Moldova, Sjeverna Makedonija, Srbija, Ukrajina, Tadžikistan, Tunis i Turkmenistan) te je od 2012. održano više od 700 obrazovnih aktivnosti za više od 6.500 sudionika.

Aktivnosti u narednom razdoblju

Prioriteti iz Feire i dalje ostaju temelj civilnog ZSOP-a. Međutim, uzimajući u obzir povezanost unutarnje i vanjske sigurnosti, kao i geopolitička i geostrateška preslagivanja, važno ih je nadopuniti područjima djelovanja koja odražavaju nove sigurnosne izazove s kojima se suočavamo. Ista uključuju upravljanje granicom, nezakonite migracije, pomorsku sigurnost, borbu protiv terorizma.

Povjerenstvo za međunarodne misije i operacije razmotrit će mogućnosti za osiguranje sposobnosti potrebnih za provođenje civilnih misija za upravljanje krizama u tradicionalnim područjima (policija, vladavina prava i civilna uprava, reforma sektora sigurnosti), kao i u područjima novih sigurnosnih izazova važnih s nacionalnog gledišta, poput nezakonitih migracija, upravljanja granicom, kibernetičke sigurnosti i hibridnih prijetnji.

Također, s ciljem povećanja vidljivosti civilnog ZSOP-a na nacionalnoj razini te uključivanja što većeg broja stručnjaka, razmatra se organiziranje konferencije/seminara, na kojoj će stručnjaci koji su sudjelovali u civilnim misijama podijeliti iskustva s kolegama iz tijela državne uprave, a uključena će biti i horizontalna pitanja, poput ljudskih prava, rodnih pitanja te sudjelovanja žena u civilnom ZSOP-u.

U kontekstu oslovljavanja hibridnih prijetnji, u veljači 2021. Vlada Republike Hrvatske je odlučila pokrenuti postupak pridruživanja Europskom središtu izvrsnosti za suzbijanje hibridnih prijetnji (Hybrid CoE) u Helsinkiju.

**5. Osposobljavanje nacionalnih stručnjaka prije i tijekom misija u skladu s politikom osposobljavanja za ZSOP, kako bi se potaknula suradnja i sinergije na razini EU: jezično osposobljavanje relevantno za misije; specifične potrebe osposobljavanja s obzirom na nove sigurnosne izazove, koristeći prilike koje nude priznati pružatelji usluga osposobljavanja u skladu s relevantnim instrumentima EU-a te nastavljajući se na njih.**

Zakon o sudjelovanju civilnih stručnjaka u međunarodnim misijama i operacijama propisuje da se civilni stručnjak upućuje u međunarodnu misiju i operaciju nakon provedenog preduputnog osposobljavanja koje provodi nadležno tijelo koje upućuje civilnog stručnjaka u međunarodnu misiju i operaciju, a na polaznika osposobljavanja primjenjuje svoje propise o unutarnjem ustrojstvu i unutarnjem redu. Nadležno tijelo sastavlja i provodi program osposobljavanja u suradnji s drugim državnim tijelima Republike Hrvatske kao i institucijama i tijelima EU-a i međunarodnim organizacijama.

MUP je imenovao nacionalnog stručnjaka za osposobljavanje (*National Training Expert,* NTE) koji sudjeluje u radu Skupine EU-a za civilno osposobljavanje (*EU Civilan Training Group*).

Aktivnosti u narednom razdoblju

Posebna će se pažnja posvetiti učenju stranih jezika, s naglaskom na francuskom jeziku.

Republika Hrvatska će aktivno sudjelovati u radu Skupine EU-a za civilno osposobljavanje (*EU Civilan Training Group*).

**6. Stavljanje na raspolaganje, na dragovoljnoj i uključivoj osnovi, specijaliziranih timova ograničena opsega, trajanja i veličine koji odgovaraju potrebama civilnog ZSOP-a i mogu u kratkom roku odgovoriti na razvoj događaja na terenu**

Sustav Republike Hrvatske trenutačno ne omogućuje stavljanje na raspolaganje specijaliziranih timova u kratkom roku.

Specijalizirani timovi pridonose uspostavi fleksibilnijeg i reaktivnijeg civilnog ZSOP-a i predstavljaju važan alat u privlačenju kvalificiranog osoblja, odnosno stručnjaka koji nisu u mogućnosti biti upućeni u misije na dulje razdoblje.

Aktivnosti u narednom razdoblju

Republika Hrvatska pozdravlja korištenje specijaliziranih timova, čije bi djelovanje trebalo biti potpuno komplementarno djelovanju civilnih ZSOP misija, kao i jačanju sposobnosti EU-a kao pouzdanog i odgovornog pružatelja sigurnosti. Republika Hrvatska raspolaže stručnjacima koji bi mogli sudjelovati u specijaliziranim timovima. Glavna područja interesa Republike Hrvatske odnose se na djelovanje specijaliziranih timova u aktivnostima upravljanja granicom, nezakonitih migracija, pomorske sigurnosti i hibridnih prijetnji.

**7.** **Stavljanje na raspolaganje i, ako je to dogovoreno, upotrebu nacionalnih ili multinacionalnih struktura i infrastrukture kojima će se pomoći pružanju potpore jačanju civilnog ZSOP-a u potpunoj komplementarnosti s postojećim strukturama EU-a pružajući potporu tim strukturama.**

Republika Hrvatska trenutačno nema na raspolaganju strukture i infrastrukturu namijenjene isključivo pružanju potpore jačanju civilnog ZSOP-a.

**8. Razmještanje civilnih misija ZSOP-a s modularnim i nadogradivim mandatima u okviru područja primjene članaka 42. i 43. UEU-a, uključujući, prema potrebi, izvršne ili poluizvršne zadaće u skladu s dogovorenim uvjetima. Takvim mandatima trebala bi se omogućiti aktivacija dodatnih zadaća, projekata ili modula u okviru područja primjene i ciljeva misija, nakon odluke Političkog i sigurnosnog odbora (PSO) ako je to primjenjivo te pod uvjetom strateške analize, uzimajući u obzir postupke za upravljanje krizama. Mandati misija i njihovo trajanje trebali bi biti usklađeni s ciljevima misija i stanjem na terenu te bi mogli trajati, ako je to relevantno, dulje, kao i nekoliko godina, na temelju odluke Vijeća.**

Republika Hrvatska će podupirati provedbu modularnog i nadogradivog pristupa u svim civilnim misijama EU-a, što će omogućiti njihovu bolju prilagodbu u često promjenjivim političkim i sigurnosnim uvjetima.

**9. Promicanje i poticanje bržeg operativnog donošenja odluka za civilne misije: skraćivanjem vremena potrebnog za njihovo razmještanje na teren i omogućivanjem djelotvornog i fleksibilnog vođenja. Razmještanje i prilagodba ili dodavanje zadaća i načina njihova provođenja trebali bi se temeljiti na ranoj procjeni potreba i povezanih financijskih posljedica. Preispitivanje i pojednostavnjenje, ako je to moguće, faza planiranja i donošenja odluka, u okviru pripreme i provedbe političke suglasnosti Vijeća za razmještanje misije, kao i upravljanja misijom tijekom faze vođenja.**

Republika Hrvatska podupire jačanje reaktivnost EU-ovog sustava kriznog upravljanja i civilnog ZSOP-a, uključujući kroz razvoj snaga spremnih za brzo raspoređivanje. Također, prepoznaje prednosti unaprjeđivanja postupka odlučivanja, međutim, ističe važnost pravila jednoglasnosti pri odlučivanju u ZSOP-u. Moguće je razmotriti unaprjeđenje pravovremenog planiranja potrebnih sredstava za razmještaj civilnih misija.

**10. Jačanje upravljanja ljudskim resursima među ostalim: a. Pozivanjem visokog predstavnika da preispita politiku i postupke za zapošljavanje koji se u ESVD-u koriste za misije, i to u bliskoj suradnji s državama članicama, kako bi se optimizirala uporaba ljudskih resursa koje su države članice stavile na raspolaganje, kako bi se ubrzalo zapošljavanje i kako bi se postupci ESVD-a bolje uskladili s nacionalnim postupcima. b. Pozivanjem visokog predstavnika da surađuje sa službama Komisije, Vijećem i državama članicama na preispitivanju radnog statusa međunarodnog ugovornog osoblja. c. Preispitivanjem Kodeksa ponašanja i discipline za civilne misije ZSOP-a, na temelju prijedloga visokog predstavnika.**

Republika Hrvatska podržava daljnje jačanje upravljanja ljudskim resursima sukladno Dogovoru o civilnom ZSOP-u, osobito u pogledu politika i postupaka za zapošljavanje koji se u Europsku službu za vanjsko djelovanje (ESVD) koriste za misije.

Unaprjeđenje procesa zapošljavanja, između ostalog i kroz pravovremeno identificiranje budućih potreba u pogledu osoblja, od iznimne je važnosti za uspješnu provedbu nacionalnih procesa planiranja u području upravljanja ljudskim resursima.

**11. Osiguravanje mogućnosti pokretanja nove misije od najviše 200 članova osoblja u bilo kojem području djelovanja u roku od 30 dana nakon odluke Vijeća, uz svu potrebnu opremu koju osigurava strateško skladište u skladu s višeslojnim pristupom i temeljnom sposobnosti reagiranja. Ako je to dogovoreno, mogu se upotrebljavati specijalizirani timovi i multinacionalni sastavi poput Europskih žandarmerijskih snaga kako bi se pridonijelo tom cilju.**

Sposobnost pokretanja nove misije do 200 djelatnika u roku od 30 dana nakon Odluke Vijeća ambiciozan je, no i važan cilj kako bi EU mogla reagirati u slučaju hitnih kriza i potvrditi svoju ulogu relevantnog aktera u održavanju globalne sigurnosti. Republika Hrvatska je voljna, u konzultacijama s partnerima u EU, istražiti mogućnosti kako pridonijeti uspostavljanju potrebnih uvjeta za realizaciju ovog cilja.

**12. Dodatno jačanje sposobnosti reagiranja putem: a. osiguravanja cjelokupnog osoblja namijenjenoga za osnovnu sposobnost reagiranja i povećavanjem njegova broja do 50 stručnjaka dostupnih za brzo razmještanje. b. postizanja pune operativne sposobnosti strateškog skladišta u proljeće 2019. u skladu s njegovim mandatom. c. jačanja resursa za potporu misijama i na razini središnjice, među ostalim putem platforme za potporu misijama, i na terenu, prema potrebi, te na temelju procjene.**

Brzina upućivanja hrvatskih stručnjaka na teren prema postojećim postupcima iznosi oko tri tjedna.

MVEP sadrži bazu podataka s više od 300 nacionalnih stručnjaka koji mogu pružiti znanje i obuku iz različitih aspekata demokratske tranzicije, postkonfliktne obnove i rehabilitacije - političkih, gospodarskih, sigurnosnih, socijalnih, humanitarnih, izbjeglica i interno raseljenih osoba, razminiranja itd.

Aktivnosti u narednom razdoblju

Republika Hrvatska spremna je dati svoj doprinos osnovnoj sposobnosti reagiranja za brzo razmještanje. U tome smislu, razmotrit će se proširivanje postojeće baze podataka sa stručnjacima iz niza područja vezanih uz nove sigurnosne izazove, s ciljem pronalaska odgovarajućih profila stručnjaka za brzi razmještaj.

**13. Utvrđivanje ciljanih operativnih referentnih mjerila u dokumentima o operativnom planiranju kako bi se pratili i mjerili rezultati i napredak u postizanju jasno određene strategije u vezi s krajnjim stanjem i tranzicijom. Provođenje ocjenjivanja operativnog učinka misija, uzimajući u obzir financijske aspekte, kako bi se utvrdili primjeri najbolje prakse i moguća poboljšanja u vezi s upravljanjem misijama.**

Republika Hrvatska podržava utvrđivanje ciljanih operativnih mjerila u operativnom planiranju misija nužnih za praćenje i mjerenje rezultata i napretka u ispunjavanju strategije misije. Ocjena operativnog učinka misije može značajno pridonijeti kontinuiranom poboljšavanju upravljanja misijama i jačanju njihovih rezultata.

**14. Jačanje napora u okviru integriranog pristupa EU-a radi osiguravanja odgovornosti i sudjelovanja na lokalnoj i regionalnoj razini kako bi se postigli djelotvorni i održivi rezultati.**

Republika Hrvatska podržava integrirani pristup EU-a koji smatra vrlo važnim načelom u vanjskom djelovanju EU-a, kao i u okviru ZSOP-a. Bez izgradnje sinergija s lokalnim, regionalnim i središnjim administracijama, misije vrlo teško mogu postići djelotvorne i održive rezultate.

**15. Suradnja s Komisijom na osiguravanju snažnog proračuna ZVSP-a i njegove brze, fleksibilne i djelotvorne uporabe kako bi se poduprle nove i aktualne civilne misije za upravljanje krizom, radi odgovora na novu razinu ambicije. Pozivanje visokog predstavnika i Komisije da ispitaju, uz potpuno poštovanje svojih mandata i proračuna, konkretne poticaje kako bi se države članice poduprlo u njihovu razvoju sposobnosti, među ostalim razmatranjem sinergija s relevantnim instrumentima EU-a ili doprinosa iz tih instrumenata, dodatno na proračun ZVSP-a.**

Republika Hrvatska zalaže se za dovoljno robustan proračun ZVSP-a koji je temelj za civilne ZSOP aktivnosti i jačanje nacionalnog doprinosa.

**16. Opsežno i sustavno uključivanje ljudskih prava i rodnih aspekata u sve civilne misije ZSOP-a; imenovanje specijaliziranih savjetnika za područje rodnih pitanja i pitanja ljudskih prava. Aktivno promicanje veće zastupljenosti žena međunarodnih stručnjaka na svim razinama, temeljem većih nacionalnih doprinosa i u skladu s dogovorenim politikama i smjernicama EU-a i međunarodnim politikama i smjernicama.**

Republika Hrvatska je integrirala rodnu perspektivu u nacionalnu vanjsku i sigurnosnu politiku putem Nacionalne politike za promicanje ravnopravnosti spolova i prvog Nacionalnog akcijskog plana (NAP) za provedbu Rezolucije 1325 Vijeća sigurnosti UN-a (2011).

Vlada je 22. kolovoza 2019. usvojila novi Nacionalni akcijski plan za provedbu Rezolucije 1325 Vijeća sigurnosti UN-a (2011) za razdoblje 2019.-2023. koji obuhvaća aktivnosti na unutarnjem i međunarodnom planu. Ključni se ciljevi odnose na postizanje napretka prema uravnoteženoj zastupljenosti muškaraca i žena u nacionalnim institucijama obrambenog i sigurnosnog sektora i diplomatskoj službi na svim razinama. Cilj je osigurati potpunu integraciju rodne perspektive u sve aspekte vanjske politike Republike Hrvatske. Akcijski plan sadrži niz mjera za poticanje sudjelovanja žena u međunarodnim vojnim operacijama i civilnim misijama, uključujući mjere kojima se osigurava ženama i muškarcima iz resornih ministarstava i njihovih službi (obrana, unutarnji poslovi, vanjska i europska pitanja, pravosuđe, zdravstvo, obrazovanje, ljudska prava i ravnopravnost spolova) odgovarajuća rodna obuka.

Od dva policijska službenika jedna je žena u kolovozu 2020. godine upućena u Savjetodavnu misiju Europske unije za reformu sektora civilne sigurnosti u Ukrajini (EUAM Ukraine) kao savjetnik za ljudska prava i rodna pitanja.

Aktivnosti u narednom razdoblju

U okviru nastavka provedbe Nacionalnog akcijskog plana za provedbu Rezolucije 1325 VS UN-a za razdoblje od 2019. do 2023. u cilju ujednačavanja zastupljenosti muškaraca i žena u civilnim misijama ZSOP-a nužna pažnja bit će posvećena daljnjem poticanju interesa i ohrabrivanju žena za sudjelovanjem u civilnim misijama, uz ostalo i kroz odgovarajuću obuku i bolje informiranje.

**17.** **Jačanje zajedničke analize i situacijske svijesti s relevantnim dionicima EU-a.**

Republika Hrvatska se zalaže za jačanje sposobnosti situacijske svijesti i zajedničke analize, posebno za razmjenu informacija između civilnog ZSOP-a i relevantnih dionika na EU razini, a u cilju jačanja koherentnosti civilnog ZSOP-a i provedbe integriranog pristupa EU-a.

**18. Provedba integriranijeg pristupa u planiranju i provedbi djelovanja u okviru odgovora na krize, aktivnosti stabilizacije i djelovanja u okviru razvojne suradnje na terenu, te pozivanje Komisije i visokog predstavnika da, prema potrebi, predstave konkretne prijedloge u tom pogledu. Civilne misije ZSOP-a, drugi dionici ZVSP-a i dionici u području razvoja, uzimajući u obzir Europski konsenzus o razvoj, trebali bi tražiti sinergije i provoditi djelovanja potpuno usklađeno i tako da se međusobno jačaju, među ostalim s ciljem povećanja otpornosti i djelotvornih strategija u vezi s tranzicijom.**

Republika Hrvatska u potpunosti podupire korištenje svih raspoloživih instrumenata EU-a putem provedbe integriranog pristupa u ZSOP-u. Naglašava važnost sinergija i kompletiranosti među instrumentima na EU i razini država članica. Smatra da to može pridonijeti uspostavi solidnih temelja za dugoročnu stabilnost i razvoj.

**19. Jačanje sinergija i komplementarnosti između civilne i vojne dimenzije ZSOP-a, među ostalim u područjima razvoja sposobnosti i operativnog planiranja i vođenja misija razmještenih na isto područje, posebno radi potpore misijama.**

Nacionalne politike Republike Hrvatske u okviru ZSOP-a uvriježeno se formuliraju kroz suradnju i koordinaciju između civilnih (MVEP, MUP, MORH, MPU) i vojnih (MORH/Glavni stožer OSRH) aktera. U skladu s navedenim, Republika Hrvatska podržava jačanje sinergija i komplementarnosti između civilne i vojne dimenzije ZSOP-a, u skladu s Integriranim pristupom.

Kontinuirana je međuinstitucionalna suradnja relevantnih aktera na nacionalnoj razini u osiguranju sinergija i komplementarnosti različitih dimenzija ZSOP-a.

Aktivnosti u narednom razdoblju

Nastavak suradnje i koordinacije između civilnih i vojnih aktera u oblikovanju politika ZSOP-a uz uspostavu redovite dinamike sastanaka.

**20. Promicanje bliže, uzajamno osnažujuće suradnje i sinergija među civilnim misijama ZSOP-a, službama Komisije i dionicima iz područja pravosuđa i unutarnjih poslova, na temelju njihovih jedinstvenih uloga i u okviru njihovih mandata, kao i dodane vrijednosti, od strateškog planiranja do operativnoga vođenja i razmjene informacija, među ostalim jačanjem stručnosti u vezi s pravosuđem i unutarnjim poslovima u okviru relevantnih struktura ZSOP-a. Time se ujedno obuhvaća sudjelovanje službi Komisije i dionika iz područja pravosuđa i unutarnjih poslova, prema potrebi, u savjetovanjima, konceptualnom razvoju, planiranju, procjenama i ocjenjivanju uz potpuno poštovanje institucijskog okvira.**

Republika Hrvatska podržava suradnju i sinergiju između civilnih misija ZSOP-a, službi Komisije i dionika iz područja pravosuđa i unutarnjih poslova, u okviru integriranog pristupa. U skladu s time, potrebno je pravodobno uključivanje svih relevantnih dionika, temeljem njihovih uloga i mandata, te kontinuirani rad na učinkovitoj koordinaciji na terenu. Također, Republika Hrvatska podupire jačanje stručnosti i suradnje s dionicima iz područja pravosuđa i unutarnjih poslova, što će pridonijeti učinkovitijem nošenju civilnog ZSOP-a s aktualnim izazovima u području sigurnosti.

**21. Osiguravanje operativnih rezultata takve suradnje ZSOP-a i pravosuđa i unutarnjih poslova na temelju njihovih mandata razmatranjem, prema potrebi, novih linija djelovanja ili pilot-projekata u okviru novih ili aktualnih misija ZSOP-a, oslanjajući se ujedno na ciljane mini koncepte, kao odgovor na lokalne potrebe te u suradnji s relevantnim službama Komisije i dionicima iz područja pravosuđa i unutarnjih poslova. U pilot-projektima u obzir bi također trebalo uzeti tri prioriteta razine ambicije kako ih je utvrdilo Vijeće, a koji se temelje na uspostavi i jačanju sposobnosti partnera da spriječe sukob, uspostave mir i riješe potrebe prije i nakon krize, te bi ih trebalo provesti u skladu s postupcima za upravljanje krizama.**

Republika Hrvatska podržava suradnju ZSOP-a i pravosuđa i unutarnjih poslova u novim linijama djelovanja, uključujući potencijalne pilot-projekte u aktualnim izazovnim područjima civilnog ZSOP-a, poput nezakonitih migracija, upravljanja granicom, pomorske sigurnosti, hibridnih prijetnji i sl. Smatra iznimno važnim mini koncepte, koji u obzir uzimaju lokalne potrebe naših partnera. U razmatranjima daljnjeg djelovanja, podržava pristup temeljen na procjeni „od slučaja do slučaja“, vezan uz stvarne potrebe određenih partnera.

**22. Intenziviranje suradnje s državama domaćinima misija ZSOP-a; jačanje uzajamno korisnih partnerstava s partnerskim državama i organizacijama, posebno UN-om, NATO-om i OESS-om, kao i Afričkom unijom i ASEAN-om. Promicanje doprinosa trećih država civilnim misijama ZSOP-a i potpora daljnjoj suradnji u skladu s dogovorenim postupcima.**

Sukladno Strategiji sudjelovanja Republike Hrvatske u međunarodnim misijama i operacijama naglasak sudjelovanja u međunarodnim misijama i operacijama se stavlja na pružanje pomoći u jačanju institucionalnih sposobnosti države primateljice. Pri tome se analiziraju prioritetne razvojne potrebe, odnosno usmjeravaju se prema međunarodnim misijama i operacijama, u kojima Republika Hrvatska svojim specifičnim znanjima i iskustvima iz tranzicije u uvjetima rata i poraća može pružiti dodanu vrijednost.

Republika Hrvatska snažno podupire multilateralizam i jačanje učinkovitosti multilateralnog djelovanja te se zalaže za učinkovitiju suradnju i koordinaciju s UN-om, NATO-om, OESS-om i drugim međunarodnim i regionalnim partnerima, posebno s onima s kojima dijeli vrijednosti i načela, s ciljem izbjegavanja dupliciranja napora i gubitka sredstava te postizanja veće učinkovitosti.

Aktivnosti u narednom razdoblju

Republika Hrvatska će podržavati uzajamno korisnu suradnju s partnerima domaćinima civilnih misija, pružanjem stručnosti partnerima (uključujući u jugoistočnoj Europi) te uključivanjem partnera u civilne misije.